###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 1/2019. (I. 30.)** A 2020. évnek a trianoni békediktátum 100. évfordulója alkalmából Trianon Emlékévvé nyilvánításának javaslata

**A20 2/2019. (I. 30.)** Az Emlékév programsorozatának előkészítését és kidolgozását szervező Emlékbizottság létrehozásának javaslata

**A20 3/2019. (I. 30.)** Az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosításának javaslata

**A20 4/2019. (I. 30.)** A lakosság számára biztosított udvari, karbantartási szolgáltatások javaslata

**A20 5/2019. (I. 30.)** Az építési jogszabályok által előírt számú gépjármű várakozóhelyek létesítési kötelezettségéről és annak teljesítéséről szóló 2/2010. (I. 29.) önkormányzati rendelet módosításának javaslata

**A20 6/2019. (I. 30.)** A Berettyóújfalui Polgármesteri Hivatal 2018. évi munkájáról szóló beszámoló javaslata

**A20 7/2019. (I. 30.)** A Berettyóújfalu, az én városom című pályázat meghirdetésének javaslata

**A20 8/2019. (I. 30.)** Az illegális hulladéklerakók felszámolása tárgyában pályázat benyújtásának javaslata

**A20 9/2019. (I. 30.)** A Berettyóújfalu, belterület 1574 hrsz-ú ingatlanon jelzálogjog alapításának javaslata

**A20 10/2019. (I. 30.)** A Berettyóújfalu, Tóth Árpád u. 12. szám alatti ingatlanra vonatkozó elővásárlási jog gyakorlásának javaslata

**A20 11/2019. (I. 30.)** A 19/2018. (I.25.) önkormányzati határozat hatályon kívül helyezésének javaslata

**A20 12/2019. (I. 30.)** A „Promoting cross-border cooperation between institutions and Citizens (Cooperation of institutions and communities)“ című pályázat költségvetésének módosításának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2019. január 30-án megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Szántai László bizottsági elnök

Hagymási Gyula Levente bizottsági tag

Nagy István bizottsági tag

Oláh Lajos bizottsági tag

Gyarmati Sándorné bizottsági tag

**Berettyóújfalui Polgármesteri Hivatal részéről:**

Muraközi István polgármester

Dr. Körtvélyesi Viktor jegyző

Nagyné Székely Katalin aljegyző

Megyesi Ibolya környezetvédelmi- és társulási ügyintéző

Mile Sándor jegyzőkönyvvezető

**Meghívottak:**

Bondár Sándor ügyvezető, Herpály-Team Kft.

A Pénzügyi Bizottsági ülés levezető elnöke Szántai László volt. A levezető elnök köszöntötte a jelenlévőket, majd elmondta, hogy a Pénzügyi Bizottság 5 fővel határozatképes. A levezető elnök elmondta, hogy az ülés meghívójában 11 tárgyalandó napirendi pont, illetve egy tájékoztatás található, mellyel kapcsolatban döntést a Bizottságnak hoznia nem kell. A levezető elnök elmondta, hogy Gál László képviselőtársának van két önálló előterjesztése, melyet a Pénzügyi Bizottság tárgyalni fog a mai napon. Képviselő úr kérte, hogy ha lehet, akkor a Pénzügyi Bizottság vegye előre ezt a két napirendi pontot.

Hagymási Gyula javaslatot tett arra, hogy ez esetben a Herpály-Team Kft.-t érintő napirendi pontokat is vegye előre a Bizottság.

Ezt követően a levezető elnök a meghívóban szereplő 11 napirendi pont tárgyalását szavazásra bocsátotta, melyet a Pénzügyi Bizottság 5 igennel támogatott azzal, hogy Gál László képviselő két előterjesztését, illetve a Herpály-Team Kft.-t érintő napirendi pontokat előre veszik a napirendi pontok tárgyalása során.

A Pénzügyi Bizottság ezt követően megkezdte az előterjesztések tárgyalását.

Az ülés kezdete: 1605

**Az ülés napirendje:**

1./ Előterjesztés az építési jogszabályok által előírt számú gépjármű várakozóhelyek létesítési kötelezettségéről és annak teljesítéséről szóló 2/2010. (I. 29.) önkormányzati rendelet módosítására (3.)

**Előterjesztő:** Muraközi István polgármester

2./ Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítására (4.)

**Előterjesztő:** Muraközi István polgármester

3./  Előterjesztés a Berettyóújfalui Polgármesteri Hivatal 2018. évi munkájáról (6.)

**Előterjesztő:** Dr. Körtvélyesi Viktor jegyző

4./ Előterjesztés a Berettyóújfalu, az én városom című pályázat meghirdetéséről (10.)

**Előterjesztő:** Muraközi István polgármester

5./ Előterjesztés a lakosság számára biztosított udvari, karbantartási szolgáltatások tárgyában (15.)

**Előterjesztő:** Muraközi István polgármester

6./ Előterjesztés az illegális hulladéklerakók felszámolása tárgyában pályázat benyújtására (16.)

**Előterjesztő:** Muraközi István polgármester

7./ Előterjesztés a Berettyóújfalu, belterület 1574 hrsz-ú ingatlanon jelzálogjog alapítására (17.)

**Előterjesztő:** Muraközi István polgármester

8./ Előterjesztés a Berettyóújfalu, Tóth Árpád u. 12. szám alatti ingatlanra vonatkozó elővásárlási jog gyakorlására (18.)

**Előterjesztő:** Muraközi István polgármester

9./ Előterjesztés a RO-HU 359 azonosító számú projekttel kapcsolatos döntés meghozataláról (19.)

**Előterjesztő:** Muraközi István polgármester

10./ Előterjesztés „2020 Trianon Emlékévvé nyilvánítása Berettyóújfaluban” tárgyában (képviselői beadvány) (20.)

**Előterjesztő:** Gál László képviselő

11./ Előterjesztés felsőoktatási ösztöndíj alapításáról és a támogatás szabályainak rendeletben történő elfogadásáról (képviselői beadvány) (21.)

**Előterjesztő:** Gál László képviselő

12./ Tájékoztatás Polgármesteri Hivatal épületének energetikai korszerűsítése tárgyú közbeszerzési eljárásban elvégzett eljárási cselekményekről

**Előterjesztő:** Muraközi István polgármester

**1. Napirend:** Előterjesztés „2020 Trianon Emlékévvé nyilvánítása Berettyóújfaluban” tárgyában (képviselői beadvány)

**Gál László képviselő** szóbeli kiegészítésében elmondta, hogy évek óta dolgozik azon, hogy Berettyóújfaluban is legyen Trianon Emlékhely. 2020-ban lesz a trianoni békediktátum megkötésének 100. évfordulója, ezért javasolja, hogy a 2020. évet nyilvánítsa Trianon Emlékévvé a képviselő-testület. Ennek keretében rendezvényeket, programokat szeretne, illetve egy helyi emlékbizottság megalakítását is kéri. Az előterjesztéshez tartozó határozati javaslat 3. pontjában arra kéri polgármester urat, hogy az emlékbizottság ajánlásait figyelembe véve terjessze elő a 2019. évi költségvetési rendelet tervezetét.

**Muraközi István polgármester** hozzátette, hogy maga a kezdeményezés nemes és támogatandó. Elmondta továbbá, hogy a képviselő-testület 2012-ben hozott egy döntést, ezért szeretné megkérdezni az előterjesztőt, hogy azzal kapcsolatban mi az álláspontja? Az a döntés arról szólt, hogy a Jobbik Magyarországért Mozgalom kezdeményezésére a képviselő-testület hozzájárult ahhoz, hogy a Rendőrség melletti területen a Jobbik Magyarországért Mozgalom a trianoni évforduló alkalmából egy emlékművet állítson, amelyre gyűjtést szervez. Ebből a mai napig semmi nem történt meg. A múlt héten fejeződött be a Magyar Kultúra Napja, amikor Ablonczy Balázs történésztől egy nagyon kiváló előadást hallgathattak meg Trianonról. Kérdést tett fel arra vonatkozóan, hogy ha a fontos képviselő úrnak Trianon, akkor miért nem volt ott? Ezt követően megkérte a Bizottság tagjait, hogy olvassák el a határozati javaslat pontjait. A 2. pontban az szerepel, hogy a polgármester összehívja az Emlékbizottságot, majd a 3. pont szerint az Emlékbizottság ajánlásainak figyelembevételével 2019. február 15-ig terjessze elő a 2019. évi költségvetés tervezetét. Véleménye szerint ez egy olyan előterjesztés, melyről nem lehet dönteni. Azt javasolja, hogy a 2020. évre tervezett programsorozat forrásigényét majd a 2020. évi költségvetési rendelet előterjesztése során vegyék figyelembe, mivel a 2019. évet gyakorlatilag nem érinti. A határozati javaslat első pontjával egyetért, viszont a másik kettővel kapcsolatban arra kéri a Bizottságot, hogy azokról ne döntsenek, mivel a 2019. évi költségvetés tervezete gyakorlatilag készen van, nem lehet két hét alatt egy Emlékbizottságot felállítani, illetve a javaslataikat beépíteni a 2019. évi költségvetési rendeletbe.

**Gál László képviselő** válaszában elmondta, hogy ebben igaza van polgármester úrnak, akkor a második pontról majd döntsenek az őszi választások után, viszont akkor a harmadik pont okafogyottá vált. Elmondta továbbá, hogy a Rendőrség mellé tervezett emlékműre nincs pénze a Jobbiknak, mivel most is megbírságolták őket, de 1-2 éve azon dolgozik, hogy az emlékmű felállításra kerüljön. Jelen pillanatban sem ő, sem pedig a pártja nem áll úgy anyagilag, hogy egy ilyen emlékmű felállításának költségeit vállalni tudja. Felvetette, hogy ott van a képviselői keret, amiből ezt meg lehetne valósítani, és akkor elmondhatnák, hogy megmutattak valamit a jövő generációinak a múltból. Véleménye szerint nem kell egymásban az ellenséget látni, volt egy felvetése, javaslata, amit reményei szerint a Bizottság tagjai támogatni fognak.

**Hagymási Gyula képviselő** szóban hozzátette, hogy a határozati javaslat első pontjával szívből tud azonosulni, úgy gondolja, hogy pártoktól függetlenül ez minden magyarnak szíve ügye, hogy az az év méltó módon nyerjen megemlékezést. A harmadik ponttal az időbeliség miatt nehéz mit kezdeni, viszont a második ponthoz annyit hozzáfűzne, hogy véleménye szerint a munkának el kell indulnia. Ahhoz, hogy a 2020. évben megfelelő minőségben megfelelő programok legyenek, ahhoz gondolkodás szintjén el kell indulnia valaminek. Ennek még komoly költség vonzata nincsen, ugyanakkor az Emlékbizottság által kidolgozott terveknek megfelelően már tényleg lehet forintosítani az elképzeléseket a 2020-as költségvetés tervezésekor. Összefoglalva az eddig elhangzottakat, az első pontot támogatja, a hármast logikailag nem, a másodikban pedig még lát fantáziát.

**Szántai László képviselő** kiegészítésében elmondta, hogy abszolút egyet tud érteni mind a kezdeményezéssel, mind pedig polgármester úr javaslatával. Összességében egy határozati javaslatról van szó, mely tartalmaz három pontot. Véleménye szerint, ha a határidőt 2020. február 15-ben határozzák meg, akkor a felmerült problémákat már át is hidalták. Az előterjesztés egyébként a mindenkori polgármesterről beszél, tehát ha 2020-ra változna a határidő, akkor abba beleférne a jelenlegi és a jövőbeni polgármester tevékenysége is.

**Dr. Körtvélyesi Viktor jegyző** hozzátette, hogy valóban úgy tűnhet, hogy egy határozati javaslatról van szó, de ha megnézik a három pontot, akkor három felelős és három határidő szerepel benne, ami azt jelenti, hogy tartalmilag három határozati javaslatnak minősül.

**Muraközi István polgármester** elmondta, hogy véleménye szerint, ha az első két pontot elfogadja a Bizottság, az azt jelenti, hogy a 2020. év Trianon Emlékév lesz, illetve lesz egy Emlékbizottság is, melyből következik, hogy lesznek döntések, melyek költségvetést érintenek. Véleménye szerint, ha a harmadik pontról a döntést elhalasztják, az még nem jelenti azt, hogy a későbbiekben ne lehetne róla tárgyalni.

**Gál László képviselő** előterjesztőként a határozati javaslat harmadik pontját visszavonta.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatokat szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**1/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a 2020. évet a trianoni békediktátum 100. évfordulója alkalmából Trianon Emlékévvé nyilvánítja, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**2/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete felkéri a polgármestert az Emlékév programsorozatának előkészítését és kidolgozását szervező Emlékbizottság létrehozására, amelynek tagjai településünk köztiszteletben álló és a témában jártas polgárai, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**2. Napirend:** Előterjesztés felsőoktatási ösztöndíj alapításáról és a támogatás szabályainak rendeletben történő elfogadásáról (képviselői beadvány)

**Gál László képviselő** szóbeli kiegészítésében elmondta, hogy az előterjesztés bonyolultnak tűnhet, de nem az. Az előterjesztés lényege az lenne, hogy a felsőfokú képzésben részt vevő hallgatók részére alapítson az önkormányzat egy ösztöndíjrendszert, illetve hogy az ösztöndíjat igénybe vevő végzett orvosok maradjanak a városban, így biztosítva a gyermekgyógyászati, háziorvosi és szakorvosi ellátottságot a jövő számára. Ehhez az önkormányzatnak rendeletet kell alkotnia.

**Hagymási Gyula képviselő** elmondta, hogy az elképzelés nemes és illeszkedik a városnak a huzamosabb ideje tartó törekvéséhez, hogy a fiatalokon valamilyen módon segítsen. Az előterjesztésben említésre került, hogy évfolyamonként egy hallgató kerülne támogatásra. Az előterjesztés kapcsán az alábbi kérdéseket fogalmazta meg:

* az évfolyamonkénti egy hallgatót hogyan kell érteni? Egyetemi évfolyamonként vagy egy adott költségvetési évben jelentene ez egy lehetséges pályázót?
* több igénylő esetén milyen módon születne döntés a támogatott személyéről?

**Gál László képviselő** válaszában elmondta, hogy évente egy pályázót támogatna az önkormányzat.

**Szántai László képviselő** kérdést tett fel arra vonatkozóan, hogy hogyan lehet azt biztosítani, hogy akit támogat a város, az ténylegesen Berettyóújfaluban fog elhelyezkedni? Ezt követően elmondta, hogy az előterjesztés szöveges részében szerepel, hogy orvostanhallgatók és egészségügyi felsőoktatási képzésben részt vevő hallgatók, viszont a határozati javaslatban csak az orvostan-hallgatókat említi a szöveg. A határozati javaslatot javasolná kiegészíteni az egészségügyi felsőoktatási képzésben részt vevő hallgatókkal. Végezetül kérdést fogalmazott meg, hogy akkor 5 hónapra, vagy a tanév időtartamára kapnának ösztöndíjat a hallgatók?

**Gál László képviselő** válaszában elmondta, hogy az ösztöndíjat kétszer 5 hónapra kapnák meg a nyertes pályázók, szeptember 1-től január 31-ig, illetve február 1-től június 30-ig. Biztosítékként arra gondolt, hogy ha az ösztöndíjas pályázó nem Berettyóújfaluban dolgozna a jövőben, akkor az ösztöndíjat kamatokkal együtt fizesse vissza, de addig minimum itt kellene dolgoznia, ameddig igénybe vette az ösztöndíjat. Tehát ha három éven keresztül részesült ösztöndíjban, akkor legalább három évet itt kellene dolgoznia.

**Muraközi István polgármester** szóbeli kiegészítésében elmondta, hogy azt tudni kell, hogy a végzést követően öt év a gyermekorvosi szakvizsga megszerzésének az időtartama. Addig a Kórházban kell dolgozni, addig nem lehet kimenni alapellátásba. Gyakorlatilag hiába végez valaki orvosként, ahhoz, hogy alapellátásban szerződéssel gyermek háziorvosként praktizáljon, ahhoz gyermekorvosi szakvizsgát kell tenni. Ez azt jelenti, hogy öt évig Kórházban osztályon kell dolgozni. Ha valaki végez az egyetemen, utána 5 évre kiesik az önkormányzat látóköréből. Az első határozati javaslat szerint az önkormányzat több évre előre dönt. Nincs ilyen kompetenciája az önkormányzatnak. A Bursa Hungarica ösztöndíjról is évente születik döntés. A második határozati javaslatban arról születne döntés, hogy valamikor legyen az ösztöndíjrendszerről egy rendelet, ugyanakkor már költségvetési forrást kellene rá biztosítani. Véleménye szerint először a pályázat feltételeiről legyen egy rendelet, azt követően lehetne dönteni évente a költségvetési forrásokról. Végezetül elmondta, hogy a Képviselő-testület a jövő hónapban dönt az Esély Otthon pályázaton belül a lakások bérletére vonatkozó szerződés feltételeiről, illetve az ösztöndíjak feltételeiről. Aki felsőoktatásban tanul, az hat hónapon keresztül 30.000 Ft ösztöndíjban részesül, aki pedig hiányszakmában dolgozik, az pedig tizenkét hónapon keresztül 45.000 Ft ösztöndíjban részesül. Az önkormányzatnak meg kell határoznia ebben a pályázatban a hiányszakmák körét. Ha erről megszületik a döntés, akkor véleménye szerint erről az ösztöndíjrendszerről is lehet majd még dönteni.

**Hagymási Gyula képviselő** hozzátette, hogy ez egy nagyon jó kezdeményezés, ahogyan utalt rá a korábbiakban is, de egy jó kezdeményezés is kisikolhat, ha pont a részletkérdésekben nincs jól leszabályozva. Azt gondolja, hogy jó munkához idő kell, polgármesterrel ért egyet, először meg kellene határozni ennek a működési keretét, majd utána rendelni hozzá költségvetési forrást.

**Szántai László képviselő** szóban elmondta, hogy ha jól érzi, abba az irányba megy el a beszélgetés, hogy célszerű lenne ezt az előterjesztést visszavonni. Tisztelettel javasolta ezt a megoldást és a februári döntést követően, annak a részleteinek az átgondolásával vissza lehetne térni erre az előterjesztésre a későbbiekben.

**Gál László képviselő** az előterjesztést visszavonta.

Mivel az előterjesztés visszavonásra került, a Pénzügyi Bizottságnak döntést nem kellett hoznia.

**3. Napirend:** Előterjesztés az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítására

**Dr. Körtvélyesi Viktor jegyző** szóbeli kiegészítésében elmondta, hogy január 1-gyel lépett hatályba az új lakásrendelet, amit még tavaly novemberben fogadott el a képviselő-testület. Ennek az 1. számú melléklete tartalmazza a lakbérek mértékét a különböző komfortfokozatú, szociális, illetve piaci alapon bérbe adott ingatlanok tekintetében. A rendelet kimondja, hogy összkomfortos lakásokat szociális alapon nem ad bérbe az önkormányzat, azonban a korábbi rendelet ezt nem zárta ki. Ugyanakkor vannak olyan lakások, amelyeket szociális alapon bérelnek az ott lakók. Ők 350 Ft/m2/hó bérleti díjat fizetnek. Az 1. számú mellékletet kell kiegészíteni azzal, hogy az új rendelet hatályba lépését követően a korábban szociális alapon bérbe adott ingatlanok bérleti díja nem változik.

**Szántai László képviselő** kérdést tett fel arra vonatkozóan, hogy jól érti-e, hogy szerzett jogot nem vesz el az önkormányzat?

**Muraközi István polgármester** kiegészítésében elmondta, hogy a bérleti díjon lehet emelni, viszont a szerzett jogot, a bérlethez való jogot nem lehet határozott idejűvé tenni, mivel határozatlan idejű szerződésekről van szó.

**Szántai László képviselő** hozzátette, hogy ez esetben érdemes lenne átgondolni, hogy az önkormányzat meddig tartja fenn ezt a bérleti díjat. A piaci alapon bérbe adott összkomfortos lakások után 500 Ft/m2/hó bérleti díjat fizetnek a bérlők, ez esetben pedig csak 350 Ft-ot.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a rendelet tervezetet szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**3/2019. (I. 30.) Pénzügyi Bizottsági Határozat**

A Pénzügyi Bizottság az önkormányzat tulajdonában álló lakások és helyiségek bérletére, valamint az elidegenítésükre vonatkozó szabályokról szóló 18/2018. (XI. 30.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**4. Napirend:** Előterjesztés a lakosság számára biztosított udvari, karbantartási szolgáltatások tárgyában

**Bondár Sándor ügyvezető** szóban hozzátette, hogy próbáltak egy ajánlatot készíteni a legjobb tudásuk szerint. Úgy gondolja, hogy ha a naplókat kihelyezik, és érkeznek a megrendelések, akkor ez el tud indulni.

**Hagymási Gyula képviselő** kiegészítésében elmondta, hogy köszöni szépen azt az anyagot, amit a Herpály-Team Kft.-től kaptak. Ez egy régi vágyálom volt, hogy valamilyen módon a lakosság irányába tudjon az önkormányzat valamilyen plusz szolgáltatást nyújtani. Azt látja, hogy ez a kapu megnyílt, az pedig a jövő zenéje, hogy a lakosság milyen szinten veszi ezeket a szolgáltatásokat igénybe. Szimpatikus az a nyitottság, ami a levélből sugárzik, hogy további bővítésekre a Herpály-Team Kft. készen áll. Nézegette az árakat, az egyik ilyen oldal, amit talált a kertgondozas.hu. Itt hasonló szolgáltatások és árak szerepelnek, mint a Herpály-Team Kft. anyagában, viszont azok Buda és Pest viszonylatában meghatározott árak. Egy kicsit fél tőle, hogy ezen a vidéken ez esetleg magas lehet. Ennek a szolgáltatásnak az árazásának olyannak kell lennie, hogy veszteséget ne termeljen a Herpály-Team Kft.-nek, viszont a komoly hasznot sem innen kell remélni. Ezzel igazából egy jótékony szolgáltatás nyújtást nulla közeli működési nyereséggel lenne jó tervezni. Ha a Herpály-Team Kft.-nek ilyen kapacitása létrejön, vagy már van, tud ilyen szolgáltatásokat nyújtani, akkor jöhetne egy másik lépés. Itt felmerül a kérdés, hogy az önkormányzat hogyan tudna biztosítani szociális alapon egy ház előtti fűnyírást egy rokkant, egyedül élő, mozgásában korlátozott személy számára. Van egy elképzelése, ami közös gondolkodást igényel, illetve nem most fog eredményre vezetni, csak el tud indulni a munka. Elképzelése szerint ezt olyképp lehetne megoldani, hogy az itt beárazott tarifákkal a Herpály-Team Kft. egyfajta szolgáltatást nyújt a város irányába, a város pedig meg tudja a saját szociális ellátó rendszerében határozni, hogy mennyi az a létszám, amelynek tudja ezt a szolgáltatást segítségképpen nyújtani. Az ehhez szükséges anyagi fedezetet a Berettyó-kártya rendszeren keresztül juttatná el a jogosult részére. Ennek a rendszernek lehetne nagyobb súlyt adni úgy, hogy ezt az összeget a kártyára lehetne helyezni. Ezt a fajta szociális támogatást megkapó lakos ennek a Berettyó-kártyának a fedezetével tudná a szolgáltatást kifizetni a Herpály-Team Kft. irányába. Még egyszer köszöni szépen az anyagot, viszont szükségesnek tartaná még a lakosság megfelelő tájékoztatását.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**4/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a Herpály-Team Kft. a lakosság számára biztosított udvari, karbantartási szolgáltatásokkal kapcsolatos tájékoztatóját megismerte és tudomásul vette, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**5. Napirend:** Előterjesztés az építési jogszabályok által előírt számú gépjármű várakozóhelyek létesítési kötelezettségéről és annak teljesítéséről szóló 2/2010. (I. 29.) önkormányzati rendelet módosítására

**Muraközi István polgármester** kiegészítésében elmondta, hogy 2005 óta nem változott a parkolóhelyek megváltásának díja, mely jelenleg 125.000 Ft. Az elmúlt években több társasház épült, ahol üzletek, irodahelyiségek is vannak. Az építtetők számolnak, és gyakorlatilag megváltják a szükséges számú parkolóhelyet. Az önkormányzat ebből az összegből nem tud parkolóhelyet kialakítani, ezért az építtetők irányába ez egy üzenet, hogy vagy a saját területen próbáljanak meg parkolóhelyet létesíteni, vagy ha ennyiért megváltják a parkolóhelyeket, akkor ennyiből már az önkormányzat is tud parkolókat létesíteni.

**Hagymási Gyula képviselő** véleménye szerint üdvözlendő ez a lépés, ezt akár hamarabb is meg lehetett volna tenni. A maga részéről annak sem lenne ellenére, hogy ha drasztikusabb összeget állapítana meg az önkormányzat ebben a kérdésben.

**Szántai László képviselő** hozzátette, hogy ő is egyetért ezzel az emeléssel, hiszen a parkolás egy nagyon komoly probléma Berettyóújfaluban. A jogszabályok szerint viszont elsősorban azon a helyen, azon a telken kell megvalósítani a parkolókat, ahol az üzlet létesül. Személy szerint egy kicsit radikálisabb is tudna lenni, nem is adná meg a lehetőségét annak, hogy közterületi parkolót váltson meg valaki, mert gyakorlatilag ezzel a parkolók száma nem fog nőni. Ezzel a parkolók felosztása fog bonyolultabb lenni, egyre több parkolási igény fog egy egységnyi parkoló területre esni, ami csak bonyolítja a helyzetet. Különösen bonyolítja a helyzetet ez annak ismeretében, hogy egy parkolóhelyre már több üzlet is kapott ilyen megváltási lehetőséget. Az összeg emelése mindenképpen támogatandó, ezzel ösztönözve azt, hogy belső területen alakítsák ki a parkolókat még annak az árán is, hogy esetleg kisebb területű üzleteket építenek. Hosszabb távon személy szerint azt is el tudja képzelni, hogy ne is adjon lehetőséget az önkormányzat a parkolóhely megváltására.

**Muraközi István polgármester** elmondta, hogy személy szerint ő is azt támogatja, hogy még csak lehetőség se legyen megváltani a parkolóhelyeket, de a jogszabályok szerint egy menekülőutat hagyni kell, ugyanis ha nincs lehetőség saját területen parkolóhelyet létesíteni, akkor meg kell váltani.

**Nagy István képviselő** kiegészítésében elmondta, hogy egyet ért képviselőtársával, hosszú távon el kellene gondolkodni azon, hogy valahogy beletenni a városrendezési tervbe, szabályozásba hogy csak úgy adjon ki építési engedélyt az önkormányzat, hogy a tervekben a már meglévő telken ki vannak alakítva a parkolók.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a rendelet tervezetet szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**5/2019. (I. 30.) Pénzügyi Bizottsági Határozat**

A Pénzügyi Bizottság az építési jogszabályok által előírt számú gépjármű várakozóhelyek létesítési kötelezettségéről és annak teljesítéséről szóló 2/2010. (I. 29.) önkormányzati rendelet módosítását támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**6. Napirend:** Előterjesztés a Berettyóújfalui Polgármesteri Hivatal 2018. évi munkájáról

**Dr. Körtvélyesi Viktor jegyző** szóban elmondta, hogy bizottsági ülés előtt kiosztott mindenkinek egy lapot, ami ehhez az előterjesztéshez tartozik. A 4. oldalon van szó a nyári diákmunka elősegítése programról, ahol elkezdődik egy táblázat, viszont nem fejeződik be. A kiosztott lapon lévő táblázat, illetve szöveg adja ennek a témának a teljességét. Ez a beszámoló minden évben a Bizottságok és a Képviselő-testület elé kerül. A Hivatali kollégáknak megköszönte a beszámoló elkészítéséhez nyújtott segítségüket, illetve köszöni a múlt évi munkájukat.

**Hagymási Gyula képviselő** kérdést fogalmazott meg, hogy azok az adatok, melyek a közfoglalkoztatással kapcsolatban fel vannak tüntetve, abban a város összes közfoglalkoztatottja szerepel intézményekkel együtt?

**Dr. Körtvélyesi Viktor jegyző** válaszában elmondta, hogy ezek az adatok csak az Önkormányzatra, illetve a Hivatalra vonatkoznak.

**Hagymási Gyula képviselő** elmondta, hogy elkezdett egy kis összeadást végezni, hogy lássa, hogyan alakul a közmunkások létszáma. Véleménye szerint elég veszélyes jövő látszik. A közmunkában részt vevők létszáma drasztikusan csökken, ami azért nagy probléma, mert rengeteg olyan feladatot a közmunkások végeztek el, ami félő, hogy most már nem lesz elvégezve. Nem látja azt, hogy mi lesz akkor a városban, ha ez a kb. 100 fő hirtelen 10-20-30 főben fog állandósulni, a hatalmas kieső munkaerőhiányt hogy fogja kezelni az önkormányzat.

**Muraközi István polgármester** hozzátette, hogy jelenleg vár az önkormányzat, nincs minden program még elindítva, a Munkaügyi Központtal folyamatos az egyeztetés.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**6/2019. (I. 30.) Pénzügyi Bizottsági Határozat**

A Pénzügyi Bizottság a Berettyóújfalui Polgármesteri Hivatal 2019. évi munkájáról szóló beszámoló elfogadását támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**7. Napirend:** Előterjesztés a Berettyóújfalu, az én városom című pályázat meghirdetéséről

**Muraközi István polgármester** kiegészítésében elmondta, hogy nem mindegy, hogy milyen kép van a városunkról akár az itt lakók, akár az ide látogatók irányába. Arra gondoltak, hogy érdemes lenne a város turisztikai vonzerejét növelendő, a helyi identitást növelendő, vagy a város vendégszerető voltát kifejező olyan pályázatnak a meghirdetése, amely akár térplasztikával, akár növény beültetéssel ezt jelképezni tudná. Nincs megkötve senkinek a keze, itt a megvalósíthatóság a lényeg. Ennek van egy költségvetési forrása, egyrészt a díjazás, másrészt pedig a megvalósítható-ság szempontjából. Két kategóriában lehet pályázni. Az egyik az úgynevezett műtárgy, térplasztika vagy élőnövény kompozíció tervezése, melyekhez lehetséges helyszíneket is felsoroltak. A második kategóriában fotó vagy fotómontázs, egy videó vagy kisfilm, zene, irodalmi-, vagy képzőművészeti alkotás készítésére nyílik lehetőség. A határidők benne vannak az előterjesztésben. A díjazásra a város napjához kötődő Szent István-téri rendezvényen kerülne sor. A pályázat során beérkezett művek makettjeiből, a beérkezett fotókból kiállítás kerülne megrendezésre. A díjazottakról nem zsűri, hanem a berettyóújfaluiak döntenének közönségszavazás formájában. Az első kategória első helyezettjének művét az önkormányzat megvalósítaná. Pályázni azok tudnak, akik vagy Berettyóújfaluban élnek, vagy Berettyóújfaluiak ugyan, de más városban tanulnak, vagy olyanok, akik nem Berettyóújfaluiak, de itt dolgoznak vagy tanulnak. A berettyóújfalui kötődés nagyon fontos a pályázat szempontjából.

**Szántai László képviselő** hozzátette, hogy neki is tetszik a kezdeményezés, viszont eszébe jutott néhány gondolat. Azt mindenképpen szem előtt kell tartani, hogy legyen valami kreativitás, valami egyediség ebben a dologban. A másik észrevétele az lenne, hogy mindamellett, hogy azt gondolja, hogy szükség van erre, különösen a 42-es és 47-es körforgalom tekintetében, ugyanakkor kettősség érzése van benne. A zöld város, illetve korábbi pályázatok esetében is nagyon szépen fejlődik a városnak a belső része. Tavasszal elkezdődnek, illetve folytatódnak a munkálatok a Népligetben, a lakótelepeken. Kérdést tett fel arra vonatkozóan, hogy mi lesz a kevésbé centrum jellegű területekkel? Itt említhetné a Táncsics-teret, a Bem-teret vagy a Kádár utcán a Jegyzőkert utca csatlakozásánál lévő területet. Azokkal mi lesz? Ezeken a területeken áll a gaz, a nyáron levágott gallyak ott rohadnak a hó alatt. Az előterjesztést természetesen támogatni fogja, de kéri, hogy ezekre a területekre jobban figyeljen oda az önkormányzat. Végezetül kérte, hogy a Herpály-torony tetejére tegyen egy zászlót az önkormányzat. Egyébként ennek a döntésnek 2 millió Ft költség vonzata van, bizonyára nem lesz nehéz beilleszteni az éves költségvetési rendeletbe, kár a polgármesteri tartalék terhére.

**Muraközi István polgármester** válaszában elmondta, hogy a támogató döntés esetén a költségvetés tervezet úgy kerül előkészítésre, hogy ez a tétel már benne van.

**Hagymási Gyula képviselő** véleménye szerint az lenne a legjobb, ha ezt a pályázatot minden évben kiírná az önkormányzat. Ez a pályázat annyira jó elképzelés, annyira jó alapokon nyugszik, hogy ezt minden évben érdemes lenne kiírni, melynek eredményeképpen egyre több helyszínen megvalósulhatnának az elképzelések.

**Gyarmati Sándorné bizottsági tag** kérdést tett fel arra vonatkozóan, hogy aki Berettyóújfaluban született, de most nem itt él, és nem is itt fog, az pályázhat?

**Muraközi István polgármester** válaszában elmondta, hogy a kötődés megvan Berettyóújfalu tekintetében, ezért természetesen pályázhat.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**7/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata nyílt alkotói pályázatot hirdet Berettyóújfalu, az én városom címmel. A pályázat lebonyolításának költségeire 2019. évi költségvetésének terhére 2.000.000 Ft. (azaz kettőmillió forint) keretösszeget biztosít. A pályázati felhívás szövegét a határozati javaslatban foglaltak szerint támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**8. Napirend:** Előterjesztés az illegális hulladéklerakók felszámolása tárgyában pályázat benyújtására

**Megyesi Ibolya** **környezetvédelmi- és társulási ügyintéző** kiegészítésében elmondta, hogy megnézték, hogy a város mely pontjain található nagyobb mennyiségű illegálisan lerakott hulladék. Első körben a Hétvezér utca végén található gödörre gondoltak. Ha támogatja a Bizottság az előterjesztést, akkor a pályázatból ezt szeretnék rendbe rakni. A döntéshez az is hozzájárult, hogy ez a terület egyrészt közel van a vízműhöz, másrészt pedig ez egy belvíz járta terület.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**8/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete az Innovációs és Technológiai Minisztérium által kiírt az „Illegális hulladéklerakó felszámolása” című pályázati konstrukció keretén belül 1.500.000, -Ft támogatási összegre pályázatot nyújt be.

Berettyóújfalu Város Önkormányzata csökkentett támogatási összeg megítélése esetén a szükséges önrészt a 2019. évi költségvetése terhére biztosítja, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**9. Napirend:** Előterjesztés a Berettyóújfalu, belterület 1574 hrsz-ú ingatlanon jelzálogjog alapítására

**Muraközi István polgármester** szóban hozzátette, hogy amikor döntés született a 190 millió Ft-os kölcsön felvételéről, akkor annak az előterjesztésnek a mellékleteként ott volt a „jelzálog-szerződés ingatlanra„ megnevezésű szerződés, melyben szerepelt az 1574 hrsz.-ú ingatlan, viszont ez két tulajdonost takar. Egyrészt az Önkormányzatot, másrészt a Herpály-Team Kft.-t. A korábbi döntés értelmében a jelzálog bejegyzéshez hozzájárult a Képviselő-testület, viszont az ingatlan helyrajzi szám szerinti pontos megjelölése nem szerepelt a Képviselő-testület által elfogadott ajánlatban. Emiatt szükséges egy utólagos jóváhagyás arra vonatkozóan, hogy az Önkormányzat 4055/22393 és a Herpály-Team Kft. 18338/22393 arányú tulajdonát képező strandfürdő ingatlanra, mint a hitel céljául szolgáló fejlesztés helyszínére jelzálogjog kerüljön alapításra.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**9/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete jóváhagyja, hogy a Berettyóújfalu Város Önkormányzata és a Tiszántúli Takarék Takarékszövetkezet között megkötött éven túli futamidejű önkormányzati fejlesztési kölcsönre irányuló kölcsönszerződés alapján nyújtott 190 000 000-Ft összegű kölcsön fedezetéül a Tiszántúli Takarék Takarékszövetkezet javára biztosítékként 190 000 000-Ft tőke és járulékai erejéig jelzálogjog és a jelzálogjogot biztosító elidegenítési és terhelési tilalom kerüljön alapításra a Berettyóújfalu Város Önkormányzata 4055/22393 és a Herpály-Team Kft. 18338/22393 arányú tulajdonát képező Berettyóújfalu, belterület 1574 hrsz.-ú, 2 ha 2393 m² területű kivett strandfürdő ingatlanra, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**10. Napirend:** Előterjesztés a Berettyóújfalu, Tóth Árpád u. 12. szám alatti ingatlanra vonatkozó elővásárlási jog gyakorlására

**Dr. Körtvélyesi Viktor jegyző** szóbeli kiegészítésében elmondta, hogy a decemberi képviselő-testületi ülés nagy port felkavaró előterjesztése volt az elővásárlási jog gyakorlására vonatkozó előterjesztés. Azóta már tisztább a kép, mivel ügyvédnő befáradt a Polgármesteri Hivatalba még decemberben nem sokkal az ülést követően és elmagyarázta, hogy pontosan mi is a helyzet. Az önkormányzat azon sejtése, hogy tavaly óta érvényben van az adásvételi szerződés, az nem volt igaz, mert a felek valóban kötöttek egy adásvételi szerződést tavaly, de azt szinte azonnal érvénytelenítették. Az ehhez kapcsolódó dokumentációt az ügyvédnő bemutatta. Az is igaz, hogy ez az úriember ott él a lakásban már több, mint egy éve, de a szerződést tavaly október-november tájékán kötötték meg. Ezt követően mégiscsak a jogszabályoknak megfelelően jártak el, mert az érvényes szerződéskötést követően tájékoztatták az önkormányzatot erről az ügyletről, tehát kérték az önkormányzat döntését, hogy él-e az elővásárlási jogával, vagy sem. Az előterjesztéshez egy határozati javaslat tartozik, mely arról szól, hogy az önkormányzat ne éljen elővásárlási jogával.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**10/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata, mint a Berettyóújfalu belterület 4278/A hrsz.-ú, természetben a 4100 Berettyóújfalu, Tóth Árpád u. 12. szám alatti lakóház megnevezésű ingatlan vonatkozásában a Polgári Törvénykönyv 5:20. § alapján elővásárlásra jogosult kinyilvánítja, hogy az ingatlan tekintetében elővásárlási jogával nem kíván élni, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**11. Napirend:** Előterjesztés a RO-HU 359 azonosító számú projekttel kapcsolatos döntés meghozataláról

**Muraközi István polgármester** szóbeli kiegészítésében elmondta, hogy van egy jó és egy rossz híre. A jó hír, hogy az önkormányzat egy újabb pályázata nyert, melynek keretében a Piac infrastrukturális körülményeinek javítására nyílik lehetőség. A RO-HU-s pályázatok esetében 85% az EU-s támogatás, 10% a nemzeti támogatás, 5% pedig az önerő. Jelen esetben az 5%-os önerő növekszik meg 9,3 euróval. A Fürdő és a Piac között van egy üzletsor. Az uszoda felé sétány kerülne kialakításra a pályázatban a piaci elárusító helyek uszoda felőli részénél, azonban pont azzal, hogy a strand területét jelzáloggal terhelték meg a 190 millió Ft-os kölcsön miatt, ezt a részt ki kell venni a pályázatból. Emiatt a Piac területén kell egy emelt műszaki tartalmat megvalósítani.

**Hagymási Gyula képviselő** kérdést tett fel arra vonatkozóan, hogy annak van-e akadálya, hogy a város saját erős fejlesztésként ezt megvalósítsa? Ilyen módon az eredeti tervet meg lehetne valósítani, csak más forrásból.

**Muraközi István polgármester** válaszában elmondta, hogy ha lesz rá forrása az önkormányzatnak, akkor természetesen megvalósítják.

**Szántai László képviselő** hozzátette, hogy ha jól érti, akkor az előterjesztésből kihúzásra kerül az a rész, hogy „valamint a strand területén”. Kérdést tett fel arra vonatkozóan, hogy jól érti-e, illetve másik kérdése, hogy a 930.000 euró, ami szűk 300 millió Ft körül van, az csak a berettyóújfalui részre vonatkozik?

**Muraközi István polgármester** válaszában elmondta, hogy az önerő és a nemzeti támogatás összegéből úgy tűnik, hogy ez az egész a berettyóújfalui részre vonatkozik.

**Szántai László képviselő** elmondta, hogy az előterjesztésben kültéri elárusító helyek felújításáról is szó van. Kérdést tett fel arra vonatkozóan, hogy ez alatt pontosan mit kell érteni? Azt, ami a ponyva alatt van?

**Muraközi István polgármester** válaszában elmondta, hogy a kültéri elárusító helyek alatt azt a kör pavilon részt kell érteni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**11/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a 19/2018. (I.25.) önkormányzati határozatot hatályon kívül helyezi, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

A Pénzügyi Bizottság 5 igen, 0 nem, 0 tartózkodás mellett az alábbi határozatot hozta:

**12/2019. (I. 30.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete támogatja a „Promoting cross-border cooperation between institutions and Citizens (Cooperation of institutions and communities)“ című pályázat költségvetésének módosítását az alábbi finanszírozási feltételekkel:

|  |  |
| --- | --- |
| Teljes költség | 930.000 euro |
| ERFA 85 % | 790.500 euro |
| Állami Támogatás 10 % | 92.990,70 euro |
| Önkormányzati önerő 5 % | 46.509,30 euro |

A projekt végrehajtásához szükséges 46.509,30 euro önrészt Berettyóújfalu Város Önkormányzata a 2019. évi költségvetés terhére biztosítja, támogatja és a Képviselő-testületnek elfogadásra javasolja.

**Határidő:** 2019. január 31.

**Felelős:** Szántai László elnök

**12. Napirend:** Tájékoztatás Polgármesteri Hivatal épületének energetikai korszerűsítése tárgyú közbeszerzési eljárásban elvégzett eljárási cselekményekről

**Hagymási Gyula képviselő** szóbeli kiegészítésében elmondta, hogy a felújítás két részre osztható. Egyrészt a nyílászárók cseréjére, másrészt a szigetelési munkákra. Ez a két rész viszonylag jól elválasztható egymástól. Az önkormányzat úgy írta ki ezt a pályázatot, hogy osztott árajánlatra, illetve külön ajánlattételre nem volt lehetőség. Véleménye szerint itt lett volna erre lehetőség. Fontosnak tartja, hogy azok az erőforrások, pályázati pénzek, amiket a város felhasznál, minél több helyi szereplőnek adjon munkát, lehetőséget. A jövőt illetően azt fogja szorgalmazni, hogy az önkormányzat próbálja minél többszereplőssé tenni a pályázatokat, adjon az önkormányzat lehetőséget olyanoknak is pályázni, akik önmagukban egy ilyen nagy beruházással nem boldogulnának. Sajnos ebben a pályázatban még csak a lehetőséget sem kapták meg a helyi, vagy környékbeli vállalkozók, hogy megmutathassák milyen áron tudtak volna dolgozni, szerepelni ebben a pályázatban.

Ez az előterjesztés tájékoztató jellegű, döntést a Pénzügyi Bizottságnak hoznia nem kellett.

A levezető elnök megköszönte a jelenlévők munkáját és az ülést 17:39 perckor bezárta.

k.m.f.

Szántai László Hagymási Gyula

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető